ഫോണ്വിളിയില് ശശീന്ദ്രനെ തുണച്ച് ശബ്ദ താരാവലി തിരുവനന്തപുരം: എന്.സി.പി നേതാവായ ഹോട്ടല് ഉടമ കൈയില് കയറിപ്പിടിച്ച് അപമാനിച്ചെന്ന കുണ്ടറ സ്വദേശിയായ യുവതിയുടെ പരാതി ഒതുക്കാന് പിതാവിനെ ഫോണില് വിളിച്ച മന്ത്രി എ.കെ. ശശീന്ദ്രന് ക്ലീന്ചിറ്റ് നല്കിയുള്ള നിയമോപദേശം പൊലീസിന് ലഭിച്ചു. പ്രശ്നം നല്ല നിലയില് തീര്ക്കണമെന്നാണ് മന്ത്രി ഫോണില് പറഞ്ഞത്. ഈ ഭാഷാപ്രയോഗത്തില് തെറ്റൊന്നുമില്ലെന്നും വേണ്ടതുപോലെ ചെയ്യുക, നിവൃത്തി വരുത്തുക, കുറവ് തീര്ക്കുക എന്നീ അര്ത്ഥങ്ങളാണ് മന്ത്രിയുടെ സംഭാഷണത്തിനുള്ളതെന്നുമാണ് ശബ്ദതാരാവലി ഉദ്ധരിച്ച് കൊല്ലം ജില്ലാ പ്ലീഡര് ആര്. സേതുനാഥ്, ശാസ്താംകോട്ട ഡിവൈ.എസ്.പിക്ക് നിയമോപദേശം നല്കിയത്. ഒരു പ്രയാസവുമില്ലാതെ പ്രശ്നം പരിഹരിക്കണമെന്ന് പറഞ്ഞതില് തെറ്റില്ല. ഇരയുടെ പേരോ പരാമര്ശമോ മന്ത്രി നടത്തിയിട്ടില്ല. കേസ് പിന്വലിക്കണമെന്ന ഭീഷണിയോ സ്വാധീനമോ സംഭാഷണത്തിലില്ല. അതിനാല് മന്ത്രി കുറ്റക്കാരനല്ലെന്നും കേസെടുക്കേണ്ട ആവശ്യവുമില്ല. ഇരയായ പെണ്കുട്ടിയുമായി സംസാരിച്ചിട്ടില്ല. ഇരയെ ഭീഷണിപ്പെടുത്തിയിട്ടുമില്ല. അറിഞ്ഞ വിവരം പാര്ട്ടി പ്രവര്ത്തകനോട് അന്വേഷിക്കുക മാത്രമാണ് ചെയ്തതെന്നും അഡ്വ. ആര്. സേതുനാഥ് പറഞ്ഞു. മന്ത്രിക്കെതിരെ കേസെടുക്കണമെന്ന പരാതിയിലാണ് പൊലീസ് നിയമോപദേശം തേടിയത്. കുണ്ടറ സ്വദേശിയായ യുവതിയുടെ പരാതി കൈകാര്യം ചെയ്തതില് വീഴ്ചവരുത്തിയ കുണ്ടറ സ്റ്റേഷന് ഹൗസ് ഓഫീസര് എസ്. ജയകൃഷ്ണനെ സ്ഥലംമാറ്റിയിരുന്നു. ആ വിചിത്രവാദം പിണറായിയുടെ നിഘണ്ടുവില് മാത്രം: ചെന്നിത്തല തിരുവനന്തപുരം: മന്ത്രി എ.കെ. ശശീന്ദ്രന് പീഡനക്കേസില് ഇടപെട്ടതില് തെറ്റില്ലെന്ന വിചിത്രവാദം പിണറായി വിജയന്റെ നിഘണ്ടുവില് മാത്രമേ ഉണ്ടാകൂവെന്ന് കോണ്ഗ്രസ് നേതാവ് രമേശ് ചെന്നിത്തല പറഞ്ഞു. സ്ത്രീപീഡനക്കേസ് ഒതുക്കിത്തീര്ക്കുന്നത് സ്ത്രീപീഡനത്തെ സഹായിക്കുന്നതിന് തുല്യമാണ്. സ്ത്രീ പീഡനത്തെ ഒതുക്കിത്തീര്ക്കാന് ശ്രമിച്ച ആളിനെ കുറ്റവിമുക്തനാക്കുന്ന നടപടിയാണ് കാണുന്നത്. ഇത് അംഗീകരിക്കാനാകില്ല. കേരളത്തില് സ്ത്രീകള്ക്കും കുട്ടികള്ക്കുമെതിരെയുള്ള അക്രമങ്ങള് വര്ദ്ധിച്ചു വരികയാണ്. കുറ്റകൃത്യങ്ങള് നിയന്ത്രിക്കുന്നതിന് പകരം അതിനെ പ്രോത്സാഹിപ്പിക്കുന്ന നടപടികളാണ് മന്ത്രിയുടെ കേസ് ഒതുക്കിയത് വഴി വ്യക്തമാകുന്നത്. ജനങ്ങളോടുള്ള വെല്ലുവിളിയായി മാത്രമേ ഇതിനെ കാണാന് കഴിയൂ. ഓണക്കിറ്റ് വിതരണത്തില് പിഴവ് ഓണക്കിറ്റ് വിതരണത്തില് സര്ക്കാരിന് പിഴവ് സംഭവിച്ചുവെന്ന് രമേശ് ചെന്നിത്തല കുറ്റപ്പെടുത്തി. 25 ശതമാനം പേര്ക്ക് മാത്രമേ കിറ്റ് ലഭിച്ചിട്ടുള്ളുവെന്ന് നിയമസഭയില് താന് സബ്മിഷനിലൂടെ പറഞ്ഞതായിരുന്നു. അന്ന് ഭക്ഷ്യമന്ത്രി എല്ലാവര്ക്കും ഓണത്തിന് മുമ്ബ് കിറ്റെത്തിക്കുമെന്നാണ് പറഞ്ഞത്. എന്നാല് ആ വാഗ്ദാനം നടപ്പാക്കിയില്ല. സാമ്ബത്തിക ഞെരുക്കത്തില്പ്പെട്ടവര് കിറ്റ് പ്രതീക്ഷിച്ചിട്ടുണ്ടാകും. എന്നാല് സമയത്തിന് വിതരണം ചെയ്യാനാകാത്തതു വഴി ഗുരുതരമായ പിഴവാണ് സര്ക്കാരിന്റെ ഭാഗത്ത് നിന്നുണ്ടായത്. ലക്ഷക്കണക്കിന് ആളുകള്ക്കാണ് ഇനിയും കിറ്റ് എത്താനുള്ളത്. അടിയന്തരമായി എല്ലാവരിലും കിറ്റെത്തിക്കാന് സര്ക്കാര് ശ്രമിക്കണമെന്നും ചെന്നിത്തല പറഞ്ഞു.